Tarybos sprendimas
2002 m. liepos 22 d.
dėl Europos bendrijos Konvencijos dėl žuvininkystės išteklių apsaugos ir valdymo Pietryčių Atlanto vandenyne patvirtinimo
(2002/738/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį, kartu su 300 straipsnio 2 dalies pirmojo papunkčio pirmuoju sakiniu ir 300 straipsnio 3 dalies pirmuoju papunkčiu,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi:
(1) Bendrija yra kompetentinga patvirtinti žuvininkystės išteklių apsaugos ir valdymo priemones ir sudaryti susitarimus su kitomis valstybėmis ir tarptautinėmis organizacijomis.
(2) Bendrija yra Jungtinių Tautų jūrų teisės konvencijos, reikalaujančios visų tarptautinės bendrijos narių bendradarbiavimo apsaugant ir valdant biologinius jūros išteklius, Susitariančioji Šalis.
(3) Bendrija pasirašė Susitarimą dėl 1982 m. gruodžio 10 d. Jungtinių Tautų jūrų teisės konvencijos nuostatų, susijusių su migruojančių tarp išskirtinės ekonominės zonos ir atvirosios jūros bei toli migruojančių žuvų rūšių apsauga ir valdymu, įgyvendinimo [3], tačiau dar turi užbaigti ratifikavimo procedūrą.
(4) Bendrija kartu su pakrantės valstybėmis ir kitomis suinteresuotomis šalimis aktyviai dalyvavo Konvencijos dėl žuvininkystės išteklių apsaugos ir valdymo Pietryčių Atlanto vandenyne rengimo darbe, kuris buvo pradėtas 1997 m. Bendrija pasirašė šią Konvenciją 2001 m. balandžio 20 d. Windhoek, Namibijoje, diplomatinės konferencijos metu, remdamasi tuo tikslu priimtu Tarybos sprendimu [4].
(5) Konvencijos taikymo regione žvejoja Bendrijos žvejai. Todėl Bendrija yra suinteresuota tapti tikrąja šia Konvencija steigiamos regioninės žuvininkystės organizacijos nare. Todėl Bendrija turėtų patvirtinti Konvenciją,
PRIĖMĖ ŠĮ SPRENDIMĄ:
1 straipsnis
Europos bendrijos vardu patvirtinama Konvencija dėl žuvininkystės išteklių apsaugos ir valdymo Pietryčių Atlanto vandenyne.
Konvencijos tekstas pridedamas prie šio sprendimo.
2 straipsnis
Tarybos pirmininkas yra įgaliojamas paskirti asmenis, turinčius teisę deponuoti patvirtinimo dokumentą pas Jungtinių Tautų Maisto ir žemės ūkio organizacijos Generalinį direktorių, remiantis Konvencijos 25 straipsnio 2 dalimi.
Priimta Briuselyje, 2002 m. liepos 22 d.